Broj: 711-I-547-M-18/21-02-17

Zagreb, 12. ožujka 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev dužnosnika Đure Sesse, predsjednika Državnog izborg povjerenstva,** za davanjem mišljenja Povjerenstva, na 118. sjednici, održanoj 12. ožujka 2021.g., daje sljedeće

**MIŠLJENJE**

**Dužnosnik Đuro Sessa, predsjednik Državnog izbornog povjerenstva, obvezan je prenesene dionice i isplaćene naknade u postupku povrata oduzete imovine navesti u izvješću o imovinskom stanju istekom godine kada su te promjene nastale, a ukoliko okolnost prestanka obnašanja navedene dužnosti nastupi nakon prijenosa dionica i isplate naknade, isto je potrebno navesti u izvješću povodom prestanka obnašanja dužnosti.**

Obrazloženje

 U Povjerenstvu je 25. veljače 2021. pod brojem 711-U-744-M-18/21-01-3 zaprimljen zahtjev za mišljenjem dužnosnika Đure Sesse, predsjednika Državnog izborg povjerenstva, povodom kojeg se vodi predmet broj M-18/21.

Člankom 3. stavkom 1. podstavkom 36. ZSSI-a propisano je da su predsjednik, potpredsjednici i članovi Državnog izborg povjerenstva dužnosnici u smislu navedenog Zakona te je stoga dužnosnik Đuro Sessa povodom obnašanja dužnosti predsjednika Državnog izborg povjerenstva obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a, propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U navedenom zahtjevu dužnosnik navodi da se ugovorom o ustupu potraživanja sklopljenim s trgovačkim društvom Medijator d.o.o. od 31. ožujka 2005., zajedno s drugim ovlaštenicima naknade za oduzetu imovinu za vrijeme komunističke vladavine, obvezao sudjelovati u upravnom postupku povratka imovine do njegova završetka i ustupiti tom trgovačkom društvu stečeno u istom postupku, a da se isto društvo obvezalo kao stjecatelj isplatiti iznos od 2.000.000,00 kn ovlaštenicima naknade. Dužnosnik napominje da je navedeno društvo postalo dijelom Agrokor koncerna.

Također navodi da je rješenjem Ministarstva pravosuđa i uprave od 15. listopada 2020., KLASA: UP/II-942-01/17-01/47, URBROJ: 514-05-02-1-02/18-20-5 odbijena žalba Centra za restrukturiranje i prodaju te potvrđeno rješenje prvostupanjskog upravnog tijela kojim se ovlaštenicima naknade priznaje pravo na naknadu u dionicama za imovinu oduzetog društva Prvo dalmatinsko trgovačko društvo s.o.j., Dubrovnik, i to u vidu prava na prijenos dionica iz portfelja Republike Hrvatske u iznosu od 29.916,55 EUR-a. Navodi da prijenos dionica radi obeštećenja bivših vlasnika još nije izvršen.

Dužnosnik u svrhu urednog i potpunog popunjavanja obrasca izvješća o imovinskom stanju traži mišljenje Povjerenstva je li dužan pravo na prijenos dionica, koje nije realizirano, navesti u izvješću o imovinskom stanju trenutkom njegova utvrđenja, pogotovo u kontekstu ugovorene obveze prijenosa dobivenih dionica na pravnog sljednika trgovačkog društva Medijator d.o.o.

Uvidom u Registar dužnosnika koji vodi i ustrojava Povjerenstvo, utvrđeno je da dužnosniku mandat predsjednika Državnog izbornog povjerenstva traje do srpnja 2021.

Člankom 8. stavkom 1. ZSSI-a propisano je da su dužnosnici obvezni u roku od 30 dana od dana stupanja na dužnost podnijeti izvješće Povjerenstvu s podacima o, pored ostalih navedenih, svojoj imovini te imovini svoga bračnog ili izvanbračnog druga i malodobne djece, sa stanjem na taj dan.

Člankom 8. stavkom 2. ZSSI-a propisano je da su dužnosnici obvezni u roku od 30 dana po prestanku obnašanja javne dužnosti podnijeti izvješće Povjerenstvu o svojoj imovini, a ako je tijekom obnašanja javne dužnosti došlo do bitne promjene glede imovinskog stanja dužni su o tome podnijeti izvješće Povjerenstvu, istekom godine u kojoj je promjena nastupila.

Sukladno članku 8. stavku 5. ZSSI-a podaci o imovini dužnosnika obuhvaćaju podatke o naslijeđenoj imovini i podatke o stečenoj imovini, a podaci o stečenoj imovini prema stavku 7. istog članka ZSSI-a obuhvaćaju i podatke o poslovnim udjelima i dionicama u trgovačkim društvima te primicima koji se ne smatraju dohotkom i primicima na koje se ne plaća porez na dohodak.

U konkretnoj situaciji dužnosnik Đuro Sessa, kao jedan od suovlaštenika naknade za oduzetu imovine za vrijeme komunističke vladavine, ugovorom sklopljenim 2005. s trgovačkim društvom Medijator d.o.o., obvezao se po okončanju upravnog postupka ustupiti stečene dionice navedenom društvu, a isto se društvo suovlaštenicima naknade obvezalo isplatiti novčani iznos od 2.000.000,00 kn. Obzirom da su rješenjem u upravnom postupku navedene osobe stekle pravo na prijenos dionica iz državnog portfelja u iznosu od 29.916,55 EUR-a, ali da u u trenutku podnošenja zahtjeva za mišljenje dionice u toj vrijednosti još nisu prenesene, iste nisu postale dijelom imovine dužnosnika, slijedom čega nije došlo do promjene u njegovoj imovini.

Prijenosom tih dionica i isplatom nakande na dužnosnika doći će do bitne promjene glede dužnosnikovog imovinskog stanja, neovisno o tome koliko će dugo dionice biti u njegovom vlasništvu.

Stoga je dužnosnik u obvezi navesti te promjene u izvješću o imovinskom stanju koje će podnijeti Povjerenstvu najkasnije istekom godine u kojoj su dionice prenesene i naknada isplaćena (dužnosnik to može učiniti i odmah nakon stjecanja dionica i isplaćene naknade), a ako prijenos dionica i plaćanje naknade budu izvršeni do trenutka prestanka obnašanja navedene dužnosti, navest će ih u izvješću koje se podnosi povodom prestanka obnašanja dužnosti.

Imajući u vidu da je ugovorena obveza da dužnosnik stečene dionice nakon povratka oduzete imovine uz naknadu prenese na pravnog sljednika, dužnosnik će u dijelu izvješća „Podatci o ostalim prihodima“, navesti podatak o visini iznosa naknade koja mu je isplaćena za izvršeni prijenos dionica, a u napomeni izvješća podatak da je dionice stekao u postupku povratka imovine i da su iste ustupljene uz naknadu, preciziranjem okolnosti kada su i kome iste ustupljene.

Slijedom navedenog Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnik Đuro Sessa, elektroničkom dostavom
2. Objava na internetskoj stranici Povjerenstva
3. Pismohrana